**Žrnovski humor – Antun Curać - Pucle**

Žrnovo je malo misto na škoju. Misto koje je u cilen svitu poznato po makarunima, čimulama i kosićima. A vrlo je dobro poznato i Korčulanima koji su oduvik volili doć u Žrnovo štogod dobro izist pa su ih zato prozvali Bonkulovićima. Korčulani su jadno volili žrnovce pa je tako došla jedna žena iz Korčule u Postranu kupit kvasinu. Došla u kume Mare i moli je da jon proda dvi litre kvasine.

* Dobro lipa moja, samo vaja pitat muža. Muža pronajde u susida Franića u kominu i reče mu:

Marko, imamo karatilo kvasine. Hoćemo li prodat jednon ženi iz grada 2 litre?

A pošto – pita Marko. A platit će nan po šezdeset dinari. – Neću nego po osandeset.

Kad je Marija vidila da muž neće da je obada, počela ga je molit: Marko moj, ma reci što će nan tolika kvasina? Imamo je dva tolitra, prodajmo kad nan se je potrefila prilika.

Znan ja što ti hoćeš! Ti bi hotila da načmen karatilo pa da se uzjuti! – jidno će Marko.

Generacije žrnovaca odgojile su se na čimulama, zeju, kupusu. A tripije ni ima svak. Tripije su van podloga na tri noge koja se je stavjala na komin a služila je je kao podložak za kotal.

Hodi je Ivan zajat u Marina tripije. Marine – govori, zajmi mi one tvoje tripije za svarit čimule.

A eno ti jih unde, ma su ti na tri noge – zafrkava ga Marin jer je zna da ni baš bistre glave.

Poša je Ivan u drugega susida i govori: Ivane, zajmi mi tripije. Eno ti jih na kominu – odgovori Ivan.

I on ih vazme, pojde s njima pu doma i pogleda ih. Za pasa tovara i ove su na tri noge.

Pokojni Ivan Šegedin Faganel ima je ženu Mariju rojenu Timunir ispod svetega Antonja. Marija pojde za Petrova dneva u Smrč ubrat smokava petrovača i kad ih je donila doma, dala je mužu Ivanu dvi tri da prova ma Ivan je hti još a ona će mu: Nećeš Ivane ni janci jednu više okusit. To mi je za onu dicu pod sveti Anton. I Marija stavi smokve u koficu, obisi za ganač na punistru u kamari da Ivan ne bi vaze još koju. Cili razgovor slušali su niki susidi i kad su Ivan i Marija zaspali, uspeli se oni skalama do punistre i izili sve smokve, a u kofici ostavili samo klepke. Ujutro se diže Marija, skalaje koficu i ima što vidit. Sve su smokve izidene. Zove muža: Oooo Ivane, jesi izi smokve? Nisan ti jih Marija, zdravja mi ni ču ni vidi. Aaa moj Ivane, svih su mi izili. A Ivan će na to zadovojno: Blažena in i liva i desna.

Trgovac Martin živi je u Korčuli i voli je doć u Žrnovo posjetit Antonja jer je u njega bilo najboje vino. Martin bi malo popi a malo vaze za doma. I to učešće. A Antonju bi digo učini koju uslugicu. Jednega dana posla je Martin pismenu opomenu dužniku Antonju sljedećeg sadržaja: Antonji, pregledavajući svoje knjige ustanovi san da mi duguješ trista dinari. Kad je Antonj primi opomenu, odgovori mu je kratko i jasno: Martine! Pregledavajući svoju konobu ustanovi san da mi duguješ jedno karatilo vina. Nakon ovoga odgovora, trgovac Martin ni više potraživa svoj dug.

A Žrnovo je poznato i po najslajemu kupusu nadaleko. Pa je tako seljaku Nikoli Plufu nepoznata osoba ukrala rasad, tj. sadnice kupusa. Posumja je na susida Franka i uvjeri se je jerbo je svoj rasad naša Franku na dolcima. Pluf je čeka dokle je rasad naresta i razvi se u vele čimule i jedne večeri sa sestron Pampinelon posiče sve čimule i donese ih u kuću. Sutradan je Franko cili dan brontula po selu kako su mu ukrali čimule. Pluf je sta i čeka da se skupi što više čejadi i pita ga isprid cilega sela: Franko, ma reci mi bi li se moga sjetit u koga si bi izguli oni rasad? Nakon tega Franko više ni ništa govori.

A stari žrnovci su se volili okupjat, ćakulat, ogovarat i smijat se. Pa je tako i jedno okupjališće bilo u Kampušu na okuki. A tamo je sta stari Babun koji je svaki dan hodi u konobu nalit damižanu vina. Jednega dana utoči je on vimo u damižanu i kad se je vraća iz konobe frema su ga na pižulu malo na ćakulu. On spusti damižanu poza meju a ekipa mu istoči vino i nalije vodu. Ka d je Babun doša doma i iša nalit bocun obada se je da je u damižani voda ma je promisli kako je nače krivo karatilo. Ponovo se je vrati u konobu, prova ono što ulije i vidi da je vino, nali je damižanu i opet krenu put kuće. Na putu su ga opet fremali i s njin se zaćakulali, izlili iz damižane vino i ulili vodu. Kad je doša doma i vidi da je u damižani opet voda jidno reče ženi: „Ženo, čini mi se da je Isus od vode čini vino, a ja od vina činin vodu.